פוליה הצליח להימלט מהכלא ופנה בכתב לקרדינל איטלקי בבקשת מעמד של שבוי מלחמה. הוא היה הצרפתי היחיד בין 300 עצורים יוגוסלבים. לאחר התערבות הצלב האדום שוחרר פוליה ב-21 במרץ 1944. הוא הגיע לליסיו שבצפון צרפת בעצת הבישוף שלו, שהציע לו להשתלם שם. לאחר מכן כיהן בתור כומר בארז'נטואי ושם תמך בקבוצת מחתרת. באוגוסט 1944 הגיע לפריז ושם השתתף בקרבות על שחרור העיר. בדצמבר שירת עם אחת מיחידות הרזיסטנס במזרח צרפת.